ཕྱི་ལོ་༡༩༦༩ལོའི་ཟླ་བ་༡པོ་རྫོགས་ནས་བགྲང་བྱ་བཅུ་ཕྲག་ཁ་ཤས་འདས་ཟིན་ནའང་ཡཱན་པ་ལ་ཁའི་རང་ལུས་མེར་བསྲེགས་ཀྱི་དོན་རྐྱེན་དེ་ནི་དུས་ད་ལྟ་ཡང་འགྲོ་བ་མིའི་ཚེ་སྲོག་གི་གཞི་རྩའི་རྩ་དོན་ཞིག་ལ་ངོས་འཛིན་བྱེད་བཞིན་ཡོད།མི་མང་པོ་ཞིག་གིས་ཁོང་གི་རང་ལུས་མེར་བསྲེགས་ཀྱི་གནད་དོན་ཐད་ལ་ཕྱོགས་གང་ཅིའི་ཐད་ནས་འགྲེལ་བཤད་རྒྱག་ཐབས་བྱེད་བཞིན་མཆིས་ལ།ཁོང་ཚོའི་འགྲེལ་བཤད་ནང་སྐབས་དེ་དུས་ཀྱི་སྤྱི་ཚོགས་ཀྱི་གནས་སྟངས་དང་དེའི་རྐྱེན་པས་ཁོང་ཚོའི་བསམ་བློའི་ནང་བཞག་པའི་བག་ཆགས་ཀྱི་ཤུགས་རྐྱེན་དག་མཚོན་ཐུབ།སྤྱིར་འགྲེལ་བཤད་རྒྱག་སྟངས་ཐད་ལ་ཆོས་ལུགས་དང་གྲུབ་མཐའ།ཆབ་སྲིད།ཀུན་སྤྱོད་འདྲ་མིན་བཅས་ལ་གཞི་བཞག་ནས་རྒྱག་གི་ཡོད་པ་ནི་ཆོས་ཉིད་རེད།ཁོང་ཚོ་ཕལ་ཆེ་བས་པ་ལ་ཁའི་རང་ལུས་མེར་བསྲེགས་དང་འབྲེལ་བའི་གཞི་རྩའི་དྲི་བ་འདི་དག་ལ་ལན་རྒྱག་ཐབས་བྱས་ཡོད་དེ།མི་ལ་རང་བཞིན་ལྷན་སྐྱེས་ཀྱི་རང་གི་མི་ཚེ་ལ་ཐག་གཅོད་བྱེད་རྒྱུའི་ནུས་པ་ལྡན་ནམ།ཁོས་མི་གཞན་གྱི་ཆེད་དུ་རང་སྲོག་བློས་གཏོང་བྱེད་ཕོད་དམ།ཁོས་རང་གིས་འདོད་མོས་ཀྱི་ཐག་གཅོད་འོག་མི་གཞན་པ་རྣམས་རང་གི་ཆབ་སྲིད་ཀྱི་ཁ་ཕྱོགས་དང་མཐུན་པའི་རྗེས་འབྲང་ཞིག་ཏུ་བསྒྱུར་ཐུབ་བམ།ང་ཚོས་འགྲེལ་བཤད་ཀྱི་དཔེ་མཚོན་འདི་དག་ལ་བལྟས་ཚེ་ཡཱན་པ་ལ་ཁ་དང་ཁོང་གི་ཞལ་ཆེམས་ལས་གང་གསལ་ཡོད་པར་ཤེས་རྟོགས་ཐུབ་ངེས།